Les obres proposades per a ser adquirides hauran de comptar amb el compromís d'acceptació del dipòsit d'una institució museística de la Xarxa de Museus d'Art de Catalunya o del MACBA.
El termini de presentació finalitza el 15 de maig de 2017
El Departament de Cultura, en el marc del Pla Integral de les Arts Visuals, ha obert la convocatòria pública de recepció de propostes d'adquisició d'obres per formar part de la Col·lecció Nacional d'Art Contemporani.
La Col·lecció Nacional d'Art Contemporani constitueix una col·lecció amb personalitat pròpia dins de la Col·lecció Nacional d'Art.
Aquesta, està integrada per fons i obres d'art contemporani de titularitat nacional o gestionades per institucions a les quals les lleis d'Arxius, Biblioteques i Museus, respectivament, atorguen la categoria i rang de nacionals.
Inicialment, formen part de la Col·lecció Nacional d'Art, els béns culturals mobles que avui integren l'anomenat Fons d'Art de la Generalitat, amb independència del seu lloc d'ubicació, i els integrants de les col·leccions del MNAC, l'Arxiu Nacional de Catalunya i la Biblioteca de Catalunya.
A més, el Pla Integral de les Arts Visuals, estableix que la Col·lecció Nacional d'Art Contemporani s'anirà reactivant i ampliant amb l'adquisició d'obres d'artistes catalans o vinculats al context de la creació contemporània a Catalunya, per tal de nodrir les col·leccions públiques.
Per al 2017 es disposa d'una dotació reservada per la Direcció General de Creació i Empreses Culturals en el seu pressupost de 150.000€.
Els artistes, galeries o altres persones o entitats que vulguin proposar una adquisició per a la Col·lecció Nacional d'Art Contemporani hauran de presentar les seves ofertes abans del 15 de maig de 2017, documentades en un únic fitxer pdf que contingui els detalls sobre l'entitat proposant; la biografia actualitzada de l'artista; els arguments i l'avaluació de la seva obra i la significació de la seva aportació; el títol, data de creació, dimensions, suport, les tècniques utilitzades i el preu proposat per a cada obra; l'historial i estat de l'obra i les condicions i requeriments de conservació, així com l'especificació del material tècnic necessari per a la seva reproducció en el cas d'obres audiovisual.
Igualment, caldrà aportar una breu selecció d'articles publicats i de catàlegs on surti referenciada, si n'hi ha, així com informacions visuals de la mateixa.
Les sol·licituds s'hauran d'adreçar a: [EMAIL] amb la indicació en el tema de: Pla Integral de les Arts Visuals.
En cap cas es consideraran les propostes que s'hagin presentat en la convocatòria del Pla Nacional de Fotografia.
Només podran incorporar-se per ser valorades per la Comissió aquelles propostes d'adquisició d'obra que comptin amb el compromís d'acceptació del dipòsit d'una institució museística de la Xarxa de Museus d'Art de Catalunya.
Aquest compromís podrà ser previ o posterior a la presentació de les propostes però sempre haurà de portar data anterior a la de la proposta definitiva de compra per a 2017.
En el cas del MACBA, les propostes passaran sempre pel seu Comitè d'adquisicions per a la seva acceptació i, en el cas de la Xarxa de Museus d'Art de Catalunya, les propostes presentades hauran de ser validades en el marc de la política d'adquisicions de cada museu.
La comissió encarregada de valorar els treballs està formada per representants del Departament de Cultura; d'equipaments culturals com el MACBA, el MNAC, la Xarxa de Museus d'Arts de Catalunya, la Xarxa de Centres d'Arts Visuals de Catalunya, el CoNCA, així com experts en art contemporani, sense interessos econòmics en el sector.
El Pla Integral de les Arts Visuals
El Departament de Cultura impulsa el Pla Integral de les Arts Visuals per generar un projecte compartit per tot el sector que pugui donar resposta a les necessitats actuals i de futur.
El Pla s'estructura a partir de vuit objectius estratègics consensuats dels que es deriven 21 objectius operatius i 92 accions per assolir-los.
El conjunt dibuixa un escenari que permet actuar en la formació, recerca, creació, producció, exhibició i consum de les arts visuals; en la patrimonialització, col·leccions i conservació del pa­trimoni contemporani; en la millora de la seva difusió; així com en l'accés de tots els ciutadans a l'art contemporani.
El desplegament del Pla s'organitza en base a programes de mesures i accions concretes que s'estableixen en funció de les prioritats acordades per consens.
La continuïtat és possible gràcies al compromís explícit entre institucions i tots els agents privats i, en definitiva, a la suma de voluntats que contribueix, en paral·lel a reforçar l'articulació del sector.